ORDIN nr. ........................
privind completarea anexei la Ordinul preşedintelui Autorităţii Naţionale de Reglementare în Domeniul Energiei nr. 22/25.05.2012 de aprobare a Metodologiei pentru aprobarea preţurilor şi stabilirea tarifelor reglementate în sectorul gazelor naturale
Având în vedere prevederile art. 179 alin. (1), (4) şi (5), ale art. 200 alin. (4) din Legea energiei electrice şi a gazelor naturale nr. 123/2012, cu modificările şi completările ulterioare, 

în temeiul dispoziţiilor art. 5 alin. (1) lit. b) şi ale art. 10 alin. (1) lit. l) din Ordonanţa de urgenţă a Guvernului nr. 33/2007 privind organizarea şi funcţionarea Autorităţii Naţionale de Reglementare în Domeniul Energiei, aprobată cu modificări şi completări prin Legea nr. 160/2012,
preşedintele Autorităţii Naţionale de Reglementare în Domeniul Energiei emite prezentul ordin:

Art. 1 – Anexa la Ordinul preşedintelui Autorităţii Naţionale de Reglementare în domeniul Energiei nr. 22/2012 de aprobare a Metodologiei pentru aprobarea preţurilor şi stabilirea tarifelor reglementate în sectorul gazelor naturale, publicat în Monitorul Oficial al României, Partea I, nr. 379 din 06 iunie 2012, cu modificările şi completările ulterioare, se completează după cum urmează:
La capitolul XI  - Dispoziţii finale, se introduce un nou articol, cu următorul cuprins:

„Art. 145 – (1) În cazul realizării separării juridice a activităţii de înmagazinare subterană a gazelor naturale, cu menţinerea dreptului de proprietate a operatorului economic integrat pe verticală asupra imobilizărilor corporale şi necorporale ale sistemului de înmagazinare subterană a gazelor naturale, la stabilirea tarifelor reglementate pentru serviciile de înmagazinare a gazelor naturale în depozite subterane pentru ultimul an al celei de a treia perioade de reglementare, cheltuielile operatorului de înmagazinare înregistrate patrimonial cu închirierea imobilizărilor menţionate anterior sunt asimilate cheltuielilor de capital şi vor fi recunoscute la nivelul valorii cumulate dintre amortizarea anuală contabilă, conform evidenţelor contabile ale operatorului economic integrat pe verticală, şi rata reglementată a rentabilităţii, recunoscută de Autoritatea Naţională de Reglementare în domeniul Energiei pentru activitatea de înmagazinare subterană a gazelor naturale, aplicată asupra valorii contabile rămase a imobilizărilor corporale şi necorporale.
(2) Cheltuielile totale de natura costurilor operaţionale şi a costurilor preluate direct ale operatorului de înmagazinare, inclusiv cele asociate şi/sau în legătură cu imobilizările corporale şi necorporale aferente sistemului de înmagazinare subterană a gazelor naturale şi închiriate de la operatorul economic integrat pe verticală, vor fi luate în considerare la stabilirea tarifelor reglementate pentru serviciile de înmagazinare a gazelor naturale în depozite subterane pentru ultimul an al celei de a treia perioade de reglementare, fără însă a se depăşi nivelul maxim al acestora realizat de către operatorul economic integrat pe verticală în ultimul an anterior realizării separării juridice a activităţii de înmagazinare subterană a gazelor naturale.”
Art. 2 – Autoritatea Naţională de Reglementare în Domeniul Energiei şi operatorii economici din sectorul gazelor naturale vor aduce la îndeplinire prevederile prezentului ordin.

Art. 3 – Prezentul ordin se publică în Monitorul Oficial al României, Partea I.

Preşedintele Autorităţii Naţionale de Reglementare în Domeniul Energiei

Niculae HAVRILEŢ

